钦定古今图书集成/明伦汇编/皇极典/第253卷 > 易经 > 益卦
## 钦定古今图书集成/明伦汇编/皇极典/第253卷 > 易经 > 益卦

《益》：“利有攸往，利涉大川。”

〈程传〉《益》者，益于天下之道也，故“利有攸往。”《益》之道，可以济险难，涉大川也。

《彖》曰：“益，损上益下，民说无疆。自上下下，其道大光。”

〈程传〉“损于上而益下，则民说之无疆”，谓无穷极也。〈大全〉赵氏汝禖曰：损下非圣人之得已，《益下》乃圣人之本心，唐帝所谓“吾瘠天下肥”，亦此意也。

“天施地生，其益无方。”凡《益》之道，与时偕行。

〈程传〉天地之益无穷者，理而已矣。圣人利益天下之道，应时顺理，与天地合，与时偕行也。

九五：有孚惠心，勿问元吉。有孚惠我德。

〈程传〉人君居得致之位，操可致之权，苟至诚益于天下，天下受其大福，其“元吉”，不假言也。“有孚惠我德”，人君至诚益于天下，天下之人元不至诚爱戴，以君之德泽为恩惠也。

《象》曰：“有孚惠心”，勿问之矣。“惠我德”，大得志也。

〈程传〉人君有至诚惠益天下之心，其“元吉”，不假言也，故云“勿问之”矣。天下至诚，怀我德以为惠，是其道大行，人君之志得矣。